Suid Afrikaanse Nuus Thread - Page 100 - Stormfront
Page 100 of 226 « First < 50 86 87 88 89 90 91 92 93 94 95 96 97 98 99 100 101 102 103 104 105 106 107 108 109 110 111 112 113 114 150 200 > Last »
07-28-2006, 04:06 AM #991
Man vra beampte se ID; beland agter tralies
NOG 'n Vrystaatse motorbestuurder is agter tralies gegooi omdat hy glo 'n verkeersbeampte in die uitvoering van sy pligte verhinder het toe hy dié om bewys van sy identiteit gevra het.
'n Man van Edenburg is die jongste slagoffer wat in die polisieselle beland het toe hy durf waag het om dié versoek aan 'n verkeersbeampte te rig.
Mnr. Wikus van Vuuren (41) het Dinsdagnag agter tralies geslaap nadat hy geweier het om sy besonderhede aan 'n beampte te gee wat homself nie wou identifiseer nie.
Die beampte, wat aan Volksblad bekend is, het Van Vuuren voor die koöperasie in Voortrekkerstraat afgetrek.
"Die man het in 'n wit Honda met getinte vensters gery.
"Hy het uitgeklim, my beleef gegroet en my rybewys gevra."
Van Vuuren sê hy het nie sy rybewys by hom gehad nie. Die beampte, in uniform, het hom glo met vrae begin peper.
Hy het geweier om sy besonderhede aan die beampte te gee voordat dié homself nie identifiseer nie.
"Hy het gesê hy kan dit nie doen nie, want hy het dit nie by hom nie."
Nadat Van Vuuren die beampte glo "herhaaldelik" gevra het om hom te identifiseer voordat hy sý besonderhede verskaf, het Van Vuuren voorgestel dat hulle polisiekantoor toe gaan.
"Enige ou dra deesdae 'n uniform. Ek kan nie links en regs my besonderhede vir enigeen gee nie."
Die beampte het by die polisiekantoor dokumente ingevul en aangedui waar hy moet teken. Dié dokument het geblyk sy regte te wees wat hy op papier moes lees.
"Die volgende oomblik het hy my skoenveters en lyfband gevra." Van Vuuren is in hegtenis geneem, omdat hy inligting van 'n geregsdienaar weerhou het.
"Ek weet ek was skuldig. Maar tot op 'n punt. Die feit dat hy hom nie kon identifiseer nie, het hom nét so skuldig gemaak."
Hy sê die nag in aanhouding was "glad nie 'n aangename ondervinding nie".
"Die omstandighede is verskriklik. Ek kan dit nie beskryf nie. 'n Vark kan in beter omstandighede leef."
Van Vuuren sê hy gaan beslis regstappe teen die polisie en verkeersdepartement doen.
"Hulle het onregmatig opgetree. Ek is van my regte ontneem."
Insp. Harry Nagel, polisiewoordvoerder, sê 'n verkeersbeampte is in terme van die verkeerswet by magte om 'n mens in hegtenis te neem as die uitvoering van sy plig belemmer word.
"Die verkeersdepartement het nie aanhoudingsgeriewe nie en gebruik dus die polisie s'n."
Van Vuuren het Woensdag op Edenburg in die landdroshof verskyn op aanklag van die verhindering van 'n geregsdienaar in die uitvoer van sy plig. Die verhoor is tot 10 Augustus uitgestel.
Onlangs het mnr. Frikkie Kruger van Bloemfontein hom ook teen geregsdienaars vasgeloop.
Kruger het in Mei 'n nag agter tralies geslaap omdat hy glo 'n geregsdienaar verhinder het in die uitvoering van sy plig. Dié saak is met sy tweede hofverskyning van die hofrol geskrap.
07-28-2006, 05:37 PM #992
Brandstofprys bereik rekordvlak
JOHANNESBURG. – Die prys van brandstof sal volgende week met 31c per liter styg, het die departement van minerale en energie vandag aangekondig.
Dié verhoging bring die prys van brandstof tot op 'n rekord 704c per liter in Gauteng en tot 680c per liter aan die kus.
In die Wes-Kaap word gevrees dat daar 'n tekort aan brandstof sal weens omdat Chevron sy een eenheid vir instandhoudingswerk sal sluit.
Mnr. Peter Noke, direkteur van die South African Petroleum Retailers Association (SAPRA), het gesê daar is aan hulle die versekering gegee dat daar nie 'n probleem sal wees nie.
Die prys van diesel gaan ook met meer as 20c per liter styg terwyl parrafien se prys met minstens 21c per liter sal opgaan.
07-28-2006, 05:42 PM #993
OOS-KAAP: Vrou hoor by insleep-operateur oor man se dood
PORT ELIZABETH. – Die manier waarop 'n Baaise vrou by 'n insleepoperateur moes hoor dat haar man in 'n gru-ongeluk naby Patterson was, sal altyd by haar spook.
'n Insleepvoertuig het eergister ná 08:00 by mev. Esther Vosloo se oprit in Westering stilgehou en die bestuurder het glo onsimpatiek aan haar gevra of sy versekering op haar man, Christo, se Mercedes-Benz het.
Mnr. Vosloo, 'n Oos-Kaapse bestuurder van die regering se inligtingstegnologie-agentskap (Sita) en 'n voormalige direkteur in die Suid-Afrikaanse polisiediens, is omstreeks 07:00 in die ongeluk van voor met 'n SA Road Link-bus sowat 40 km buite Port Elizabeth dood.
"Hy het gesê my man was in 'n ongeluk en hulle wil my toestemming hê om die voertuig weg te sleep. Hy het vir my die selnommer van 'n ander persoon gegee en weggery," het Vosloo gesê.
Die ander persoon wat mev. Vosloo moes bel, het by navraag of haar man seergekry het en of hy nog leef, na bewering aan haar gesê dat mnr. Vosloo op pad hospitaal toe is.
Mev. Vosloo het met twee van mnr. Vosloo se kollegas na die ongelukstoneel gejaag, maar eers by die Patterson-polisiekantoor aangegaan, waar die nuus van haar man se afsterwe amptelik aan haar oorgedra is.
Sy is onderweg na die polisiekantoor vir 'n tweede keer deur 'n vreemdeling gekontak wat haar per selfoon vir haar man se polisnommer gevra het.
Mnr. Vosloo is op die toneel dood en nie na enige hospitaal geneem nie.
Kapt. John Fobian, polisiewoordvoerder, het gesê dit wil lyk asof die noodlottige ongeluk veroorsaak is toe 'n vragmotor verbygesteek is. Vyf mense in die SA Road Link-bus is beseer.
"Die insleepoperateurs betrokke kan nie strafregtelik aangekla word van enigiets nie, maar wat hulle gedoen het, is uiters oneties en is nie die korrekte prosedure nie. Dit is traumaties as onopgeleide mense, wat nie deur die polisie aangewys is nie, die nuus van sterftes aan familielede oordra. Die insleep*operateurs stel hulself oop vir 'n siviele geding," het Fobian gesê.
Hy het gesê die voorval met die Vosloo's sal in die volgende provinsiale verkeerskoördineringskomiteevergadering bespreek word om die wysiging rondom sekere wette wat betrekking het op insleepoperateurs te bespreek.
Mnr. Fabian Roberts, eienaar van Precision-insleepdienste, het erken dat een van sy bakkies na mev. Vosloo se huis gegaan het. Dié insleepbeampte het glo daarheen gery op navraag van 'n kollega van Crash Motors op Uitenhage, wat hom glo gevra het om sy selnommer vir mev. Vosloo te gee.
"Hy het nie gesê die man is dood nie, maar net aan haar gesê om die persoon van Crash Motors te bel. Wat is in elk geval fout daarmee?" het Roberts, wat glo ook die voorsitter van die *Ibhayi-insleepoperateursvereniging is, gesê.
Die eienaar van Crash Motors op Uitenhage, wat nie sy naam wou gee nie, het by navraag gesê hy dra geen kennis van die voorval nie. Hy het teen druktyd nog geen verdere terugvoer gegee nie.
Die Mercedes-Benz is deur die eerste insleepdiens op die toneel, Despatch Truck & Spares, ingesleep.
Mev. Vosloo het gister mnr. Vosloo beskryf as " 'n goeie man vir wie die kinders en ek baie lief was". Hy word oorleef deur haar en hul kinders, Chris-Marie (21), Laryn (18) en Simoné (13).
07-28-2006, 05:59 PM #994
Man byna met 54 geheime graf toe
WASHINGTON. – 'n Moordenaar in Kalifornië wat wag om tereggestel te word, is so byna graf toe met geheime wat Amerika laat regop sit.
William Richard Bradford (60) is ter dood veroordeel weens die moord op twee jong vroue in die jare tagtig. Maar ná langer as twee dekades blyk dit sy lys slagoffers kan soveel as 56 vroue bevat.
Bradford is byna in 1998 tereggestel nadat hy sy appèlaansoeke laat vaar het. Vyf dae voordat hy deur die staat van Kalifornië tereggestel sou word, het hy sy aansoeke hervat.
Nou kan hy help om die geheim op te los van 54 vroue wat van 1978 tot 1984 verdwyn het.
Die foto's van dié vroue is in Bradford se huis gekry toe hy in hegtenis geneem is. Iemand in die kantoor van die polisiehoof van Los Angeles het pas besluit om uit te vind wie hulle was.
Binne twee dae nadat die foto's beskikbaar gestel is, is reeds 25 000 oproepe en e-posboodskappe gekry, luidens 'n berig van die nuusagentskap AP.
Minstens 12 van die vroue is uitgeken. Verskeie kan moordslagoffers wees.
Die een wie se naam bekend is, me. Donnalee Campbell Duhamel, se onthoofde lyk is destyds in die omgewing gekry waar die lyke opgespoor is van Bradford se twee slagoffers wat hom aan die pen laat ry het.
Die moontlikheid is dus nie uitgesluit dat die spore van die vermiste vroue die polisie na een man kan lei – die man in die dodesel.
Bradford het hom as fotograaf voorgedoen toe hy vroue in nagklubs en kroeë genader het om foto's van hulle te neem.
Dit is hoekom die foto's in sy huis was, maar niemand het die moeite gedoen om elkeen van die sake te ondersoek nie.
Bradford self het luidens berigte in sy moordverhoor te kenne gegee daar kan nog slagoffers wees.
Almal was egter te verlig om hierdie "bose man" te vervolg en agter tralies te kry.
Hy is in 1987 skuldig bevind aan die moord op mes. Shari Miller (21), wat hy in 'n kroeg ontmoet het, en Tracey Campbell (15), die bure se dogter. Met die deursoek van Bradford se huis, wat verhoorafwagtend was op 'n klag van verkragting, is Miller se foto tussen sy album vol foto's van vroue gekry.
Die polisie gaan binnekort die gesprek met Bradford hê wat iemand nagelaat het om 20 jaar gelede te doen. Die vrae sal wees wie die vroue is en wat van hulle geword het.
07-31-2006, 07:36 AM #995
Vrae kom oor Phumzile se baie private inkopie-uitstappie
Die DA gaan vrae by die parlement indien oor bewerings dat adj.pres. Phumzile Mlambo-Ngcuka haar status gebruik het om 'n winkel in Johannesburg te laat toemaak sodat sy private inkopies kon doen.
City Press, Beeld se susterkoerant, het berig dat 'n werknemer van die Home Living-space-winkel in die Design Quarter in Fourways 'n skriftelike waarskuwing gekry het nadat hy geweier het om die winkel toe te maak vir Mlambo-Ngcuka. Sy het die besoek aan die winkel glo twee weke gelede gebring.
Volgens mnr. Donald Lee, DA-woordvoerder, sal die vrae aan Mlambo-Ngcuka self gerig word om vas te stel of die bewerings waar is en as dit waar is wat die redes vir haar optrede was.
Mnr. Thabang Chiloane, Mlambo-Ngcuka se woordvoerder, het gister ontken dat die voorval plaasgevind het. "Ja, sy was by die sentrum, maar geen eise is gestel nie. Daar was ander mense in die winkel en dis nie iets was sy sal doen nie."
Mlambo-Ngcuka wou glo 'n nuwe slaapkamerstel koop en haar sekretaris, me. Khosi Shange, het versoek dat die winkel ontruim en toegemaak word voordat sy haar inkopies doen.
Mnr. Alick Weir, die winkelbestuurder, was nie op daardie tydstip daar nie en die werknemers het glo geweier om die winkel uitsluitlik vir haar te sluit. Luidens City Press se berig het 'n bron wat by die winkel werk, gesê hulle was nie bewus van enige reëlings dat die winkel vir prominente persoonlikhede toegemaak kan word nie.
Shange was glo baie ongelukkig daaroor en het Weir se selfoonnommer gevra. Weir het ná Shange se oproep glo ingestem om die winkel vir Mlambo-Ngcuka te sluit waarna sy luidens die berig 'n slaapkamerstel van R15 000 gekoop het.
Volgens Chiloane was Shange egter glad nie teenwoordig op die betrokke dag nie, omdat sy met verlof is. Volgens hom het Mlambo-Ngcuka nooit die slaapkamerstel gekoop soos beweer is nie.
Luidens die berig was Weir glo woedend, omdat sy personeel nie dadelik die winkel vir die adjunkpresident wou sluit nie en het hy gesê dat die werknemer wat in beheer van die winkel was dissiplinêre verhoor sal word.
Een van die bestuurders van die winkel, wat nie genoem wil word nie, het gister die gerugte ontken.
"Dít is glad nie waar nie. Sover as wat ons weet, het sy 'n plesierige ervaring gehad en het ons haar na die beste van ons vermoë gehelp," het hy gesê.
07-31-2006, 07:42 AM #996
Polisie-pa skiet sy 3 kinders voor ma
Vrydag by die skool het sy vir oulaas 'n draadhanger gebuig, kraletjies daarin geryg en 'n groetekaartjie gemaak.
Teen skemeraand het haar boetie en sussie saam met die bure se kinders op en af in die straat voor hul huis op hul fietsies rondgejaag.
Ure later was al drie dood, nadat hul pa, 'n superintendent in die polisie, hulle na bewering in hul beddens in die kop geskiet het.
Die skoolhoof en klasonderwyser van Bianca van der Westhuizen (16), 'n serebraal gestremde en rolstoelgekluisterde tiener van Brackenfell naby Kaapstad, het gister met ongeloof gereageer op die gesinsmoord waarin Bianca, Marius (6) en Antoinette (18 maande) uitgewis is.
Hul pa, supt. Marius van der Westhuizen (44), word in die Christiaan Barnard-gedenkhospitaal in Kaapstad behandel nadat hy hom met 'n 9 mm-vuurwapen onder die ken geskiet het.
Hul ma, mev. Charlotte van der Westhuizen (39), was ten tyde van die skietery ook in hul huis in die woonbuurt Proteahoogte. Sy is ongedeerd, maar word in die Kuilsrivier-hospitaal vir trauma behandel.
Supt. Van der Westhuizen is tweede in bevel van die Claremont-polisiekantoor in Kaapstad en sy vrou is in 'n administratiewe hoedanigheid aan die polisie verbonde.
Sy het die polisie ná haar kinders se dood Vrydag omstreeks 21:30 na hul huis ontbied, waarna 'n onderhandelingspan haar man twee uur lank probeer oorreed het om hom oor te gee. Hy wou egter nie bes gee nie en 'n spesiale taakspan van die polisie het die huis bestorm om die situasie te ontlont.
Supt. Van der Westhuizen het by die agterdeur uitgestorm en homself geskiet.
'n Erg getraumatiseerde mev. Van der Westhuizen is daarna deur die polisie na buite gelei.
Geskokte bure het gister vertel mev. Van der Westhuizen is omstreeks 23:00 deur die taakspan uit die huis verwyder. Sy het geskree dat sy nie van haar kinders weggeneem wil word nie.
Volgens mnr. Martin Kroon, wat langs die gesin woon, het hy vroegaand 'n gegil gehoor terwyl hy en sy kinders televisie gekyk het. "Ek het na buite geloer, maar niks gesien nie. Vroeër het my seuntjie nog saam met Marius gespeel, en ek het vir Nettatjie, wat op haar fietsie in die straat gery het, gesê sy moet ingaan omdat dit koud is.
"Omstreeks 22:00 het ons gesien daar staan 'n polisieman met 'n geweer in die hand in die straat. Ek is toe aangesê om binnetoe te gaan. Ek het toe weer 'n gegil gehoor. Later het die taakmag mev. Van der Westhuizen uit die huis gelei.
"Tussen 00:30 en 01:00 Saterdagoggend het ek gehoor die taakmag beveel hom herhaaldelik om sy wapen neer te gooi. Toe gaan 'n skoot af, gevolg deur 'n sarsie skote."
Volgens nog 'n buurman, mnr. Hannes van Niekerk, woon die gesin al die afgelope vier jaar in die buurt. Hy het die gesin as aangenaam en rustig bestempel.
Maar ander bure, wat anoniem wil bly, sê dis duidelik die egpaar het huweliksprobleme gehad. "Charlotte het my onlangs gevra om haar na vriende te neem. Haar ouers het haar toe daar kom haal. Ek het later gesien sy het teruggekom.
"Haar ouers was vanoggend hier en het aan my gesê Marius het die kinders geskiet sodat Charlotte kan ly. Dis duidelik hulle het nie ooghare vir hul skoonseun nie."
Volgens supt. Van der Westhuizen se kollegas is hy reeds meer as twintig jaar in die polisiediens.
Sy kollegas sê hy was 'n streng bevelvoerder met baie ervaring "wat alles volgens die reëls doen".
07-31-2006, 07:54 AM #997
OOS-KAAP: Net 17 sekondes om man te beroof
PORT ELIZABETH. – Sewentien sekondes.
Dít is hoe lank dit twee rowers geneem het om mnr. Brian Hibbert, 'n voormalige Suid-Afrikaanse hokkie-afrigter wat nou in Engeland woon, te steek en met sowat R12 000 te vlug.
Volgens mnr. Andrew Hibbert, sy seun, het sy pa Vrydagmiddag geld by Absa in Walmer Park getrek en onmiddellik daarna Somerstrand toe gegaan.
'n Opname deur een van die sekerheidskameras by Response Group Trendline (RGT) wys hoe twee mans oor die muur spring terwyl Hibbert besig is by die kattebak van sy motor.
Die verdagtes, wat met messe en 'n vuurwapen gewapen was, het Hibbert van agter bespring en hom op die grond neergedruk.
"Hulle het die sak wat die geld ingehad het, gevat en aangedring op die motor se sleutels, maar hy het dit betyds deur die sekerheidshek gegooi," het Andrew gesê.
Die aanvallers het hom drie keer in sy regterhand gesteek voordat hulle van die toneel gevlug het.
"Hy het hulle agterna gesit en dit is eers toe hulle in 'n motor gespring en weggejaag het, dat my pa besef het dat hy gesteek is," het Andrew gesê.
Volgens getuies wat in die omgewing was tydens die voorval, het die aanvallers glo in 'n wit Citi Golf gevlug.
Dit blyk asof die aanvallers Hibbert vanaf Walmer Park agtervolg het. Hulle geen tyd gemors om dié daad te pleeg nie.
Hibbert keer oor 'n maand terug na Engeland.
07-31-2006, 08:06 AM #998
Stryd teen korrupsie
Die optrede teen korrupte staatsamptenare waaroor in die jongste tyd berig is, stuur 'n boodskap uit wat baie goed is vir ons jong demokrasie.
In ondersoeke is bevind dat sowat 13 000 staatsamptenare onwettig maatskaplike toelaes van die staat ontvang het, en altesame 662 het reeds in die hof verskyn.
Die beplanning is dat 1 200 van hulle per jaar vervolg gaan word omdat die howe nie meer vervolgings sal kan hanteer nie.
Uiteindelik het sowat 1 800 amptenare 'n skikking met die staat aangegaan en onderneem om die geld wat hulle onregmatig ontvang het, terug te betaal.
Hierdie amptenare behoort die gesteelde geld – want dit kom neer op diefstal – met rente terug te betaal, anders kom dit in effek neer op 'n rentevrye lening van die staat.
Nietemin, die boodskap wat uitgaan, is dat misdaad en korrupsie nie geduld sal word nie.
Dieselfde geld die geval van 'n geskorste amptenaar van binnelandse sake wat pas op Fouriesburg aangekeer is omdat hy na bewering vals identifikasie-dokumente en motorregistrasiedokumente aan burgers van Lesotho uitgereik het.
Die gevolg van hierdie vervalste dokumente is wydlopend. Burgers van 'n ander land kon skielik ook aansoek doen om maatskaplike toelaes en kon ander voorregte, soos stemreg, bekom wat regtig net Suid-Afrikaners beskore is.
Onlangs is ook berig oor 'n speurder van die Goudveld wat teen betaling 'n saak teen 'n beskuldigde laat vaar het.
Die goeie nuus is dat die staat in al hierdie gevalle vervolging ingestel het.
Die indruk bestaan – met goeie rede – onder gewone Suid-Afrikaners dat korrupsie aan 'n breë front in die staatsdiens voorkom.
Die feit dat die korrupsie ondersoek word en vervolging ingestel word, stuur egter die boodskap uit dat dit nie geduld sal word nie.
Hiervoor verdien die owerhede die lof en ondersteuning van Jan en alleman.
Dit beteken onder meer dat die man op straat self ook nie betrokke sal raak by korrupsie en korrupte optrede deur staatsamptenare sal aanmoedig nie.
08-01-2006, 03:28 AM #999
'Komplot:' Zuma betrek Mbeki
Pietermaritzburg. – Mnr. Jacob Zuma betrek pres. Thabo Mbeki openlik by 'n politieke komplot teen hom om te keer dat hy die volgende president van die ANC en Suid-Afrika word.
Ná talle beloftes dat hy eendag sal vertel wat die komplot teen hom behels en wie daaragter sit, het Zuma gister 'n beëdigde verklaring van 32 bladsye by die Pietermaritzburgse hooggeregshof ingedien ter ondersteuning van sy hofaansoek dat die korrupsieklagtes teen hom permanent teruggetrek word.
Zuma beweer in die verklaring adv. Vusi Pikoli, nasionale direkteur van openbare vervolging, het Mbeki op 'n gesamentlike besoek aan Chili verlede jaar ingelig dat hy (Zuma) aangekla gaan word en dat Mbeki se afdanking van Zuma as adjunkpresident daarop berus het.
"Die president, glo ek, kon nie die besluit om my te ontslaan, geneem het bloot omdat ek geïmpliseer is in die Shaik-uitspraak nie.
"Ek was nie 'n beskuldigde in die saak nie," sê Zuma.
Zuma wortel sy bewering dat hy nie 'n regverdige verhoor kan kry nie, in die regering se wapenondersoek.
Volgens hom het die ondersoek nooit ten doel gehad om korrupsie met die wapentransaksie te ontbloot nie, maar was dit van die begin af daarop gemik om inligting te vind wat hom kon diskrediteer.
"Hierdie is 'n voortdurende proses waarby sommige lede van die staat se intelligensiedienste betrokke is."
Volgens Zuma is daar géén korrupsie gepleeg met die wapentransaksie nie en is die aankoopproses só ontwerp dat korrupsie nie moontlik was nie.
Die staat het nie een getuie wat kan getuig oor onbehoorlike gedrag deur hom met die wapentransaksie nie, voer hy aan.
Dit was eerder Mbeki wat baie nou betrokke was by die wapenaankope en dikwels vergader het met verskeie rolspelers en belanghebbendes.
"Hy is 'n ideale en natuurlike persoon om te getuig oor die afwesigheid van korrupsie in die toekenningsproses," sê Zuma.
Die ANC-onderleier is verras dat Mbeki se naam nie op die lys van staatsgetuies verskyn nie.
Zuma vaar uit teen adv. Bulelani Ngcuka, Pikoli se voorganger, wat volgens hom deel is van die komplot en swart koerantredakteurs probeer "werf" het om teen hom saam te sweer.
In sy verklaring onthul Zuma vir die eerste keer dat Mbeki hom enkele dae voor Schabir Shaik se vonnisoplegging glo "deur ander mense" versoek het om te bedank in lig van die Shaik-uitspraak.
"Die versoek (dat hy bedank) in daardie stadium was moeilik om te regverdig op enige regsgronde. Die president het my toe afgedank."
Zuma hou ook nie terug oor die berugte brief aan die parlement se staande komitee oor openbare rekenings (Skoor) wat die uitsluiting van die Heath-eenheid uit die wapenondersoek bevestig het nie.
Die brief is deur Zuma onderteken as die parlement se leier van regeringsake.
In die Shaik-verhoor het die staat sterk op hierdie brief staatgemaak om te bewys hoe Zuma ingegryp het om Thales teen die wapenondersoek te beskerm.
Nou beweer Zuma die brief is "woord vir woord" deur Mbeki se kantoor geskryf en aan hom gestuur met die "instruksie" om dit te onder*teken.
Volgens Zuma is die staat se uitstel*aansoek 'n verdere bewys dat die korrupsiesaak deel is van 'n groter komplot om te verseker dat sy hofsaak teen volgende jaar Desember, wanneer die ANC hul nuwe president kies, steeds hangende is.
08-01-2006, 03:31 AM #1000
Bloedskande op film: Staat vra 5 j. tronkstraf
Die staat het gister in die Pretoriase hooggeregshof aangevoer vyf jaar tronkstraf is 'n baie meer gepaste vonnis vir 'n voormalige luitenant-kolonel van die lugmag wat op film betrap is dat hy bloedskande met sy stiefdogter pleeg.
Adv. Dawn Coleman, staatsadvokaat, het geappelleer teen die vonnis van onder meer huisarres wat sowat twee jaar gelede in die Pretoriase streekhof aan dié 43-jarige man opgelê is. Hy het die meisie wettig aangeneem en is gevolglik aan bloedskande skuldig bevind.
Die man het skuldig gepleit op drie aanklagte van onsedelike aanranding en een van bloedskande nadat die meisie getuig het en videobande aan die hof getoon is.
'n Videokamera is in die meisie se kamer geïnstalleer sodat sy aan haar ma kon bewys dat sy nie jok oor die onse*de*like aanrandings nie.
Die pa het die meisie reeds op driejarige ouderdom begin betas en haar geleidelik oor meer as 'n dekade by die seksdaad ingelyf.
Landdros Len Kotzé het die man destyds tot drie jaar huisarres gevonnis waarvan hy slegs 'n deel moes uitdien. Hy is ook gevonnis tot gemeen- skapsdiens en 'n verdere twee jaar tronkstraf wat ten volle vir vyf jaar opgeskort is.
Die staat het gister aangevoer dié vonnis is onvanpas en dat Kotzé te min klem op die meisie se trauma en te veel klem op die man se rehabilitasie geplaas het.
Regter Ronnie Bosielo en waar*neme*nde regter Mahomed Ismail het die saak aangehoor. Bosielo het tydens argumente gesê dit wil voorkom asof vonnisse wat opgelê word vir mense wat kinders leed aandoen, nie dié misdadigers afskrik nie, omdat die misdade aan die toeneem is. Ismail het bygevoeg dat die voormalige luitenant-kolonel moontlik die ligste vonnis opgelê is wat hy kon kry.
Adv. Tokkie van Zyl, die man se regsverteenwoordiger, het egter aangevoer dat die landdros nie misgetas het nie en dat die vonnis in pas is met vonnisse vir soortgelyke misdade.
Hy het ook in hofstukke aangevoer dat die meisie se belange en wense in ag geneem is tydens die vonnisoplegging. Die saak is onbepaald uitgestel sodat Van Zyl getuienis oor die man se vordering sedert sy vonnisoplegging kon indien.